Feu Jehan Landry en son vivant bourgeois de Joigny qui trespassa le vendredi XIIII jour d'avril mil IIIIC LII apres Pacques a donne et laisse a perpetuite aux religieux abbe et couvent de Nostre Dame de Dilo pour eulx et leurs successeurs religieux dudit lieu tout tel droit part et porcon qui lui competoit et appertenoit en une maison appentiz court et apperten sicomme tout se comporte qui fut feu Simon Landry jadis son pere seant ou bourg Nostre Dame de Joigny laditte court charge de V setiers tz de anniversaire envers les religieux compagnon du prieur Nostre Dame de Joigny et oultre a done aperpetuite comme dessez audiz religieux abbe et couvent de Dilo XII setiers tz de rente qu'il avoit droit de prandre chacun an perpetuellement sur une maison sicomme tout se comporte seans ou bourg Nostre Dame dudit Joigny lez le four bannal dudit bourg parmi ce que lesdiz religieux abbe et couvent et leursdiz successeurs dudit lieu de Dilo sont et seront tenus de dire et celebrer par chacune sepmaine tous les lundis a perpetuite a heure de huit heures de matin une messe en l'eglise de Saint Andry a l'autel Saint Didier et sont tenus sonner ladiz messe et la coppeter XIII coups par intervalle et distance de coup a aultre qme a dire une Ave Maria priez Dieu pour l'ame de lui.